Premissa salutacione etc. Erbar vnde gestrenge ritter vnde here, alsz danne uppet enige juwe erbar gestrengeheit vns van wegen des duchtigen Wilhelmes vnde syner frowen relacien gedan hefft, dar doch juwen gestrengeheyden van vns dicke vnde vake gu&#x0364;dt kla&#x0364;r boscheydt aff gescreuen is, gelik sodane breue an juwer erbarheyt geferdiget na orem ynholde klarliken vormelden, js noch vnnse andechtige, fruntlike, flitige bede, juwe gestrengheyde vmme rechtes willenn dene ergnanten Wilhelme sodane vnderrichtinge donn willen, he eyn touorsicht van der stad Stoxholme off Abo vor namaninge vns benale, dar ynne wy vor sekert werden, wy myt eyner betalinge to eynem gantzen ende quydt geschulden werden; wy synn ouerbodich vnde alle wege ouerbodich gewesen der vordracht dar up beramet na allen willen ghenoch to donde. Ffurdermer is Wilhelms frouwe erffta&#x0364;l van wegen ores haluen broders her Frederick Fresen angestoruen, dat sal o&#x0364;r vul vnde all ouer toleuert werden ore andell na Lubesschen rechte, by sodane wy eyn touorsicht van der stad Stoxholm edder Abo vns bekoueren moge, dar ynne wy vorsekert werden vor namaninge so vorgescreuen, vnde vorhopen vns to Gode vnde tome hilge rechte wy dar genoch vor do&#x0364;n. Hir ynne juwe gestrengeheyden vermede vnsen sik bewisen willen tiegen Wilhelme so juwen gestrengeheyden wy des genszliken betruwen, vordene wy vmme [juwe] gestrengeheyden desuluen Gode deme Heren to seligen langen tyden woluarende beuolen sy alle wege gerne. Gescreuen [etc.]